b'\n_START_ARTICLE_\nVaasanlaivat\n_START_SECTION_\nHistoria\n_START_PARAGRAPH_\nNime\xc3\xa4 Varustamo Oy Vaasa-Uumaja, Rederi Ab Vasa-Ume\xc3\xa5 k\xc3\xa4ytettiin vuosina 1948\xe2\x80\x931965. Nime\xc3\xa4 Oy Vaasa-Uumaja Ab, Oy Vasa-Ume\xc3\xa5 Ab k\xc3\xa4ytettiin vuosina 1965\xe2\x80\x931980. Nime\xc3\xa4 Vaasanlaivat-Vasab\xc3\xa5tarna taas k\xc3\xa4ytettiin vuosina 1980\xe2\x80\x931991. Vuonna 1989 Vaasanlaivat osti pietarsaarelaisen Jakob Lines Ab:n (perustettu vuonna 1969). Nime\xc3\xa4 Wasa Line k\xc3\xa4ytettiin vuosina 1991\xe2\x80\x931993. Vuonna 1958 Enso-Gutzeitin tyt\xc3\xa4ryhti\xc3\xb6, Merivienti Oy, hankki osake-enemmist\xc3\xb6n Varustamo Oy Vaasa-Uumajasta. Enso-Gutzeit osti loput yhti\xc3\xb6n osakekannasta vuonna 1979, ja laivayhti\xc3\xb6n nimi vaihtui Vaasanlaivoiksi. Rederi Ab Sally osti Vaasanlaivat vuonna 1983. Sallyn vuonna 1987 ostanut varustamoyhti\xc3\xb6 AB Effjohn otti Vaasanlaivat hallintaansa vuonna 1989. Yhti\xc3\xb6 siirtyi markkinointinimen Silja Line alle, ja Vaasanlaivat muuttui Wasa Lineksi vuonna 1991. Yhti\xc3\xb6 sulautettiin vuonna 1993 Silja Lineen, ja sen hallinto siirrettiin Vaasasta Turkuun ja Helsinkiin.\n_START_SECTION_\nTax free -kaupan p\xc3\xa4\xc3\xa4ttyminen\n_START_PARAGRAPH_\nVuonna 1999 tax free -kaupan p\xc3\xa4\xc3\xa4ttyminen EU-maiden v\xc3\xa4lisess\xc3\xa4 laivaliikenteess\xc3\xa4 heikensi voimakkaasti toiminnan kannattavuutta. Merenkurkun liikenne oli viel\xc3\xa4 1990-luvulla ollut voitollista. Vuonna 2000 Silja Line ilmoitti lakkauttavansa liikenteens\xc3\xa4 kannattamattomana. Liikennett\xc3\xa4 oli rahoitettu julkisella tuella syyskuusta 1999 l\xc3\xa4htien kev\xc3\xa4\xc3\xa4ll\xc3\xa4 Ruotsin ja Suomen yhdess\xc3\xa4 tekem\xc3\xa4n p\xc3\xa4\xc3\xa4t\xc3\xb6ksen mukaisesti. Rahaa oli varattu kahden vuoden ajaksi ymp\xc3\xa4rivuotiseen liikenteeseen 40 miljoonaa markkaa (n. 6,7 miljoonaa euroa).\n_START_SECTION_\nMerenkurkun liikenne Silja Linen j\xc3\xa4lkeen\n_START_PARAGRAPH_\nKun Silja Linen liikenn\xc3\xb6inti loppui Merenkurkussa, j\xc3\xa4rjestettiin uusi tarjouskilpailu j\xc3\xa4ljell\xc3\xa4 olevista varoista (n. 12 milj. markkaa eli n. 2 milj. euroa). Tarjouksia j\xc3\xa4tettiin kolme, ja ne tulivat Botnia Linkilt\xc3\xa4, Nordic Jet Linelta ja RG Linelta. RG Line voitti tarjouskilpailun, koska se t\xc3\xa4ytti asetetut vaatimukset. Liikenne voitiin kuitenkin aloittaa vasta 16. toukokuuta 2001 M/S Casino Expressill\xc3\xa4 (ent. M/S Fennia). Botnia Link aloitti tavaraliikenteen tammikuun alussa 2001 ja ryhtyi my\xc3\xb6s my\xc3\xb6hemmin ottamaan matkustajia._NEWLINE_Ruotsalainen Botnia Link liikenn\xc3\xb6i Vaasasta Uumajaan ja Vaasasta H\xc3\xa4rn\xc3\xb6sandiin. Botnia Link lopetti liikenteen marraskuussa 2002 yhti\xc3\xb6n menty\xc3\xa4 vararikkoon._NEWLINE_Suomalainen RG Line jatkoi Vaasa\xe2\x80\x93Uumaja-reitill\xc3\xa4, kunnes se hakeutui konkurssiin marraskuussa 2011.\n_START_SECTION_\nVaasanlaivojen paluu\n_START_PARAGRAPH_\nPerinteinen yhti\xc3\xb6nimi Vaasanlaivat palasi k\xc3\xa4ytt\xc3\xb6\xc3\xb6n tammikuussa 2013, kun Vaasan ja Uumajan kaupunkien yhteisen varustamon, NLC Ferryn, hankkima alus M/S Wasa Express aloitti liikenn\xc3\xb6innin Merenkurkussa. NLC Ferryll\xc3\xa4 ei ole mit\xc3\xa4\xc3\xa4n historiallista yhteytt\xc3\xa4 alkuper\xc3\xa4iseen Vaasanlaivat-varustamoon, vaan se sai oikeudet nimen k\xc3\xa4ytt\xc3\xb6\xc3\xb6n RG Linen konkurssipes\xc3\xa4lt\xc3\xa4._NEWLINE_Vaasanlaivat- ja Vasab\xc3\xa5tarna-nimet olivat vaasalaisen RG Linen aputoiminimi\xc3\xa4, kunnes yhti\xc3\xb6 vuonna 2011 hakeutui konkurssiin. RG Linen konkurssipes\xc3\xa4n liiketoiminta siirtyi 1.1.2013 NLC Ferry Ab Oy:lle. T\xc3\xa4ten Vaasanlaivat- ja Vasab\xc3\xa5tarna-markkinointinimet siirtyiv\xc3\xa4t NLC Ferryn hallintaan. Yhti\xc3\xb6 aloitti laivaliikenteen Vaasanlaivat-Vasab\xc3\xa5tarna-nimell\xc3\xa4 1.1.2013. Nimell\xc3\xa4 Wasaline on toimittu vuodesta 2013 alkaen._NEWLINE_Vuonna 2014 Wasaline on sopinut rahtiyhteisty\xc3\xb6st\xc3\xa4 Stena Linen kanssa. Rahti saapuu Italian Veronasta asti. Stena Line on ruotsalainen varustamo, joka hoitaa rahtiyhteyden Kielin ja G\xc3\xb6teborgin v\xc3\xa4lill\xc3\xa4. G\xc3\xb6teborgin ja Uumajan v\xc3\xa4lill\xc3\xa4 rahti kulkee rautateitse, ja Wasaline kuljettaa rahdin Uumajasta Vaasaan. _NEWLINE_Vuonna 2014 Wasalinella matkusti 161\xc2\xa0750 matkustajaa ja kuljetettiin tavaraa 267\xc2\xa0872 tonnia. Vuonna 2017 matkusti 199\xc2\xa0657 matkustajaa. Vuonna 2018 matkusti 212\xc2\xa0112 matkustajaa.\n_START_SECTION_\nUusi matkustaja-autolautta\n_START_PARAGRAPH_\nTammikuussa 2019 Vaasan kaupungin ja Uumajan kunnan omistama Kvarken Link -yhti\xc3\xb6 solmi aiesopimuksen Rauma Marine Constructions Oy:n kanssa uuden matkustaja-autolautan rakentamisesta. Sen kustannusarvio on 120 miljoonaa euroa. Laivassa olisi tilaa 800 matkustajalle ja laivan viimeinen toimitusp\xc3\xa4iv\xc3\xa4 on 30. huhtikuuta 2021.'